แบงก์ใจชื้นสินเชื่อบ้านเข้าเป้า
กสิกรฯ เชื่อรัฐกระตุ้นอสังหาฯ ดันสินเชื่อบ้านเข้าเป้า กรุงไทยร่วมลดดอกเบี้ย 0.25%
2 พ.ย. 2558

กสิกรฯ เชื่อรัฐกระตุ้นอสังหาฯ ดันสินเชื่อบ้านเข้าเป้า กรุงไทยร่วมลดดอกเบี้ย 0.25%
นายทวี ธีระสุนทรวงศ์ รองกรรมการผู้จัดการ ธนาคารกสิกรไทย เปิดเผยว่า แนวโน้มการใช้จ่ายในช่วงไตรมาส 4 ดีขึ้นอย่างเห็นได้ชัด ซึ่งเป็นผลจากการที่รัฐบาลประกาศมาตรการกระตุ้นเศรษฐกิจอย่างต่อเนื่อง ตั้งแต่การให้สินเชื่อดอกเบี้ยต่ำแก่ธุรกิจเอสเอ็มอี และมาตรการกระตุ้นอสังหาริมทรัพย์ ลดค่าโอนและจดจำนอง เหลือ 0.01% และยังมีแนวโน้มออกอีกหลายมาตรการ ทำให้ความเชื่อมั่นในการใช้จ่ายดีขึ้น
สำหรับธนาคารกสิกรไทย เห็นสัญญาณบวกในสินเชื่อบ้านไตรมาส 4 น่าจะขยายตัวได้ดี หลังจากมีลูกค้าสอบถามเพื่อขอสินเชื่อ รวมทั้งผู้ประกอบการพัฒนาโครงการอสังหาริมทรัพย์ ที่ส่งสัญญาณมาถึงธนาคารให้เร่งรัดการประเมินราคาและอนุมัติสินเชื่อให้รวดเร็วขึ้น หลังจากประชาชนสนใจซื้อบ้านช่วงนี้มากขึ้น เพื่อรับการลดค่าโอนและจดจำนอง ที่ประหยัดได้หลายหมื่นบาท
ทั้งนี้ ภาคอสังหาริมทรัพย์ที่คึกคักขึ้น คาดว่าจะทำให้การปล่อยสินเชื่อบ้านปีนี้เติบโตได้ตามเป้าหมายที่ตั้งไว้ 5-6% จากยอดคงค้างสิ้นปีที่แล้ว 2.25 แสนล้านบาท หลังจาก 10 เดือนแรก สินเชื่อบ้านเติบโตเพียง 4% เท่านั้น และ เชื่อว่ามาตรการสินเชื่อบ้านดอกเบี้ยต่ำของธนาคารอาคารสงเคราะห์ (ธอส.) 1 หมื่นล้านบาท ไม่กระทบการปล่อยสินเชื่อ เพราะลูกค้าคนละกลุ่มกัน
“ฐานลูกค้าสินเชื่อบ้านของกสิกรไทยส่วนใหญ่ ราคาบ้าน 3 ล้านบาทขึ้นไปอยู่แล้ว คนละกลุ่มกับฐานลูกค้า ธอส.ที่เน้นกลุ่มลูกค้าที่ซื้อบ้านไม่เกิน 3 ล้านบาท” นายทวี กล่าว
นายทวี กล่าวว่า การจับจ่ายใช้สอยผ่านบัตรเครดิตก็มีสัญญาณที่ดีขึ้นเช่นกัน ประกอบกับไตรมาส 4 เป็นฤดูกาลใช้จ่ายมากที่สุดประจำปีอยู่แล้ว จึงมั่นใจว่าการขยายฐานบัตรและยอดการใช้จ่ายจะใกล้เคียงเป้าหมาย โดย 10 เดือนที่ผ่านมา ขยายบัตรใหม่ได้ 6 แสนใบ จากเป้าหมายทั้งปี 8 แสนใบ และการใช้จ่ายผ่านบัตรเกือบ 3 แสนล้านบาท คิดเป็น 90% ของเป้าหมายทั้งปี
ด้าน นายธัญญพงศ์ ธรรมาวรานุคุปต์ รองกรรมการผู้จัดการใหญ่ ธุรกิจรายย่อยและเครือข่าย ธนาคารกรุงไทย เปิดเผยว่า ธนาคารได้สนับสนุนมาตรการกระตุ้นอสังหาริมทรัพย์เพื่อให้ผู้มีรายได้น้อยถึงปานกลางเข้าถึงสินเชื่อที่อยู่อาศัยได้ง่ายขึ้น โดยลดอัตราดอกเบี้ย 5 ปีแรก ลง 0.25% ต่อปี จากเดิม ปีแรกคิดดอกเบี้ย 3.25% ต่อปี เหลือ 3% ต่อปี ส่วนในปีที่ 2-5 คิดดอกเบี้ยเอ็มแอลอาร์ลบ 0.5% ต่อปี จากเดิมคิดเอ็มแอลอาร์ลบ 0.25% ต่อปี และปีที่ 6 เป็นต้นไป คิดอัตราดอกเบี้ยเอ็มแอลอาร์ลบ 0.25% ต่อปี ปัจจุบันอัตราดอกเบี้ยเอ็มแอลอาร์อยู่ที่ 6.525% ต่อปี ผู้ที่สนใจยื่นขอสินเชื่อภายในวันที่ 30 ธ.ค. 2559